钦定古今图书集成/明伦汇编/宫闱典/第042卷 > 《皇后册文》李清臣
## 钦定古今图书集成/明伦汇编/宫闱典/第042卷 > 《皇后册文》李清臣

皇帝若曰：“天相予祖宗，兹历世宁康。朕既敬绍丕绪，
罔作丽观底信，内外惟式，蕲以正邦。今左右弼臣、礼
仪正贰暨族老宗妇，各虔厥事，咸铺绎旧闻，明扬于
位曰：‘乾施坤承，日昭月俪，四时不忒，万物用成。盍稽
则象，询考卜筮，若时元吉，正名锡服，俾长首六宫，以
母天下。予惟国有故常，是何敢弗率？咨尔王氏，乃祖’”
忠劳王家，书于太史，子孙公侯，出入藩服。惟功泽逮
兹，是诞硕媛淑嫟，温恭备有嘉德，聘归王邸，入承事
皇姑，靡不若礼。上天右序予家，早育元子，庆在宗庙，
惠赉于四方。乃以某年某月某日，遣摄太尉具官某，
摄司徒具官某，赐尔皇后之宝，方寸有半，文盝螭纽。
授之玉册，厥简五十。命尔翟衣，笄纚博鬓、黼领、大带
以朝。暨岁时将祀于东西宫，金舆朱盖，武贲禁卫，步
障行导，是惟显哉。“尔其克后职，思后道，履中体，顺兹
日飨多福，集大祐于厥躬。其尚佽助予治，昭闻于无
穷。”於戏！懋戒之哉！